A Bizottság 135/2004/EK rendelete
(2004. január 27.)
az egyes elnevezéseknek az oltalom alatt álló eredetmegjelölések és földrajzi jelzések nyilvántartásába való bejegyzéséről szóló 2400/96/EK rendelet mellékletének kiegészítéséről (Fraise du Périgord és Queso de Valdeón)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [1], és különösen annak 6. cikke (3) és (4) bekezdésére,
mivel:
(1) A 2081/92/EGK rendelet 5. cikkével összhangban Franciaország továbbította a Bizottsághoz a "Fraise du Périgord" elnevezés oltalom alatt álló földrajzi jelzésként való bejegyzése iránti kérelmét, valamint Spanyolország továbbította a Bizottsághoz a "Queso de Valdeón" elnevezés oltalom alatt álló földrajzi jelzésként való bejegyzése iránti kérelmét.
(2) Az említett rendelet 6. cikkének (1) bekezdésével összhangban megállapításra került, hogy a kérelmek megfelelnek a rendeletben foglalt valamennyi előírásnak, különösen abban a tekintetben, hogy tartalmazzák a rendelet 4. cikkében előírt valamennyi adatot.
(3) Az e rendelet mellékletében szereplő elnevezésekre vonatkozóan, azoknak az Európai Unió Hivatalos Lapjában való kihirdetését követően [2] a 2081/92/EGK rendelet 7. cikke értelmében nem érkezett kifogási nyilatkozat a Bizottsághoz.
(4) Következésképpen ezeket az elnevezéseket be kell jegyezni az "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba, és ezáltal azok közösségi szinten, oltalom alatt álló földrajzi jelzésként oltalmat élveznek.
(5) E rendelet melléklete kiegészíti a 2400/96/EK bizottsági rendelet [3] mellékletét,
ELFOGADTA EZT A RENDELETET:
1. cikk
A 2400/96/EK rendelet melléklete az e rendelet mellékletében szereplő elnevezésekkel egészül ki, és azokat mint oltalom alatt álló földrajzi jelzéseket (OFJ) be kell jegyezni a 2081/92/EGK rendelet 6. cikkének (3) bekezdésében foglalt, az "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba.
2. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. január 27-én.